An talong sarong pananom na tropikal pero pwede man patuboon sa mga malilipot na lugar. Nalangkaw ini nin 40 abot 150 sentimetro (16-57 pulgada), na may mga dahon na haralakbang alon-alon an palibot na nalabang 10 abot 20 sentimetro (4-8 pulgada) asin  5 abot 10 sentimetro (2-4 pulgada) sa lakbang. An mga takogong parati mahibo-hibo. An burak puti o nalila, may limang alonalon na corolla asin giyaw na stamens. An bunga kaini malomhok malaman alagad magunot kun sobra na pagkahinog. An mga pisog sa bunga pirino asin saradit sana asin  pwede kakanon pero medyo mapait sa namit.